  Туспуктэм: Наталия Сильвестрова Наталия Сильвестрова Ижкарысь Кузебай Герд нимо гимназиын кык кылын дышетонъя но визьноданъя «Игра в деле!» семинар ортчиз. Со шудонъёс кылдытонлы но соосты кылъёсты дышетонын кутонлы сӥземын вал. Ужрадэ быдэс элькунысь дышетӥсьёс но визьнодасьёс пырисьткизы, озьы ик ивортодэтъя «Удмуртия» агентстволэн корреспондентэз вуылӥз. Семинар нылпиосты кык кылын дышетон амалъёсъя «Два языка – пара!» элькун вожвылъяськонлэн кыкетӥ люкетэз вал. Ужрадэ конкурсын вормисьёс люкаськизы. Соос понна пӧртэм лекциос, мастер-классъёс радъяськизы. « Соосын ужаз тренер, кудӥз кылдытъя шудонъёс. Со тренер вераз соослы, кызьы со шудонъёсты кылдытъяны, правилоосты, алгоритмзэ, пыр-поч сое мадиз » Светлана Зинкова, «Этноязыковой центр "Билингва"» ӵектослэн авторез Семинаре пыриськисьёс, командаослы люкиськыса, вить ӧръя вить шудон кылдытон бордын ужазы: тактильной, цифровой, речевой, коммуникативной но традиционной шудонъёс. Кузебай Герд нимо нылпи садысь визьнодась Анюта Калашниковалэн командаез, «Монополия» ӝӧквыл шудонэз инъет карыса, «Путешествие Батыра» коммуникативной шудон дасяз. Сое пӧртэм калыкъёс кутыны мед быгатозы шуыса, сое ӟуч кылын лэсьтӥзы. « Ми обговорить карим нырысь шудонлэсь нимзэ, собере цельзэ, собере кыӵе правилоосыз луозы. Вераны кулэ вал, кыӵе со луоз технологиез ласянь. <…> Татын конкретно этапъёсъя дышетскимы шудонэз малпаны: нимысеныз, цельысеныз кутскыса, пумозяз вуттыны одӥг нунал ӵӧже, ужаны одӥг командаын, чтобы команда ог-огзэ мед быгатоз валаны но со одӥг темае пырыны » Анюта Калашникова, Кузебай Герд нимо нылпи садысь визьнодась Шудон кылъёсты дышетонын туж пайдалыко амал луэ. Сое нылпи садын но, покчи классъёсын но, бадӟымгес нылпиосын но ужын кутыны луэ, пусъе визьнодась. Семинарын дасям шудонъёс бадӟым конструкторе пырозы, со удмурт, бигер но пор кылъёсын тодматоз. Со толсуре – толшоре потоз. Бӧрысь шудон конструкторен ёросъёсы ветлозы, семинаръёс радъялозы. Озьы ик ужрадын кык кылын дышетон амалъёсъя «Два языка – пара!» элькун вожвылъяськонын вормисьёсты данъязы. Нунал пумын рефлексия ортчытӥзы: басьтэм тодон-валанъёссэс тодазы вайизы, малпанъёссэс но мылкыдзэс веразы. Туспуктэм: Наталия Сильвестрова Ватсалом, «Этноязыковой центр "Билингва"» Азьмуртлэн лулчеберет кичӧлтонъёсъя фондэзлэн вожвылъяськоназ вормиз но Удмуртиысь йӧскалык политикая министерство юрттэмен улонэ пыӵатӥське. Тегъёс: Дышетон дышетӥсьёс визьнодасьёс КузебайГерднимогимназия Ижкар Удмуртия  